CELEX: 32012D0132
Language: lt
Date: 1329264000000
Title: 2012/132/ES: 2012 m. vasario 15 d. Komisijos įgyvendinimo sprendimas dėl Sąjungos finansinio įnašo, skirto išlaidoms, patirtoms 2011 m. Vokietijoje, Italijoje ir Nyderlanduose taikant skubias kovos su paukščių gripu priemones, padengti (pranešta dokumentu Nr. C(2012) 776)

1.3.2012   
            
            
               LT
            
            
               Europos Sąjungos oficialusis leidinys
            
            
               L 59/34
            
         KOMISIJOS ĮGYVENDINIMO SPRENDIMAS
   2012 m. vasario 15 d.
   dėl Sąjungos finansinio įnašo, skirto išlaidoms, patirtoms 2011 m. Vokietijoje, Italijoje ir Nyderlanduose taikant skubias kovos su paukščių gripu priemones, padengti
   (pranešta dokumentu Nr. C(2012) 776)
   (Tekstas autentiškas tik italų, olandų ir vokiečių kalbomis)
   (2012/132/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. gegužės 25 d. Tarybos sprendimą 2009/470/EB dėl išlaidų veterinarijos srityje (1), ypač į jo 4 straipsnį,
   kadangi:
   
               (1)
            
            
               paukščių gripas yra užkrečiamoji virusinė naminių ir kitų nelaisvėje laikomų paukščių liga, kuri turi didelį poveikį paukštininkystės pelningumui ir dėl kurios galėtų būti sutrikdyta Sąjungos vidaus prekyba ir eksportas į trečiąsias šalis;
            
         
               (2)
            
            
               kilus paukščių gripo protrūkiui, yra pavojus, kad prekiaujant gyvais naminiais paukščiais ar jų produktais ligos sukėlėjas gali pasklisti ne tik kituose tos valstybės narės naminių paukščių ūkiuose, bet ir kitose valstybėse narėse ir trečiosiose šalyse;
            
         
               (3)
            
            
               Tarybos direktyvoje 2005/94/EB (2), kuria nustatomos Bendrijos paukščių gripo kontrolės priemonės, nustatytos priemonės, kurių valstybės narės turi nedelsdamos imtis kilus ligos protrūkiui, kad skubos tvarka būtų neleista virusui plisti;
            
         
               (4)
            
            
               Sprendimu 2009/470/EB nustatyta Sąjungos finansinio įnašo, skirto specialiųjų veterinarijos priemonių įskaitant skubias priemones, išlaidoms padengti, nustatymo tvarka. Pagal šio sprendimo 4 straipsnio 2 dalį valstybės narės gauna finansinį įnašą tam tikroms paukščių gripo likvidavimo išlaidoms padengti;
            
         
               (5)
            
            
               Spendimo 2009/470/EB 4 straipsnio 3 dalies pirmoje ir antroje įtraukose nustatytos taisyklės, kuriomis numatyta, kokia procentinė dalis valstybės narės patirtų išlaidų gali būti dengiama iš Sąjungos finansinio įnašo;
            
         
               (6)
            
            
               skubių kovos su paukščių gripu priemonių išlaidoms padengti Sąjungos finansinis įnašas skiriamas pagal taisykles, nustatytas 2005 m. vasario 28 d. Komisijos reglamente (EB) Nr. 349/2005, nustatančiame Tarybos sprendime 90/424/EEB paminėtų skubių priemonių ir kampanijos prieš tam tikras gyvūnų ligas Bendrijos finansavimo taisykles (3);
            
         
               (7)
            
            
               2011 m. Vokietijoje, Italijoje ir Nyderlanduose kilo paukščių gripo protrūkių. Vokietija, Italija ir Nyderlandai ėmėsi kovos su šiais ligos protrūkiais priemonių pagal Direktyvą 2005/94/EB;
            
         
               (8)
            
            
               Vokietijos, Italijos ir Nyderlandų valdžios institucijos, teikdamos ataskaitas Maisto grandinės ir gyvūnų sveikatos nuolatiniame komitete ir nuolat teikdamos informaciją apie ligos padėtį, sugebėjo įrodyti, kad jos veiksmingai įgyvendino Direktyvoje 2005/94/EB nustatytas kontrolės priemones;
            
         
               (9)
            
            
               todėl Vokietijos, Italijos ir Nyderlandų valdžios institucijos įvykdė su priemonėmis susijusius techninius ir administracinius reikalavimus, nustatytus Sprendimo 2009/470/EB 4 straipsnio 2 dalyje ir Reglamento (EB) Nr. 349/2005 6 straipsnyje;
            
         
               (10)
            
            
               šiuo etapu negali būti nustatytas tikslus Sąjungos finansinio įnašo dydis, kadangi pateikta informacija apie kompensacijų ir veiklos išlaidas yra sąmata;
            
         
               (11)
            
            
               šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sąjungos finansinis įnašas Vokietijai, Italijai ir Nyderlandams
   1.   Sąjungos finansinis įnašas suteiktas Vokietijai, Italijai ir Nyderlandams šių valstybių narių išlaidoms, patirtoms taikant kovos su paukščių gripu 2011 m. Vokietijoje, Italijoje ir Nyderlanduose priemones pagal Sprendimo 2009/470/EB 4 straipsnio 2 ir 3 dalis, padengti.
   2.   1 dalyje nurodyto finansinio įnašo suma nustatoma tolesniu sprendimu, kuris bus priimtas Sprendimo 2009/470/EB 40 straipsnio 2 dalyje nustatyta tvarka.
   2 straipsnis
   Adresatai
   Šis sprendimas skirtas Vokietijos Federacinei Respublikai, Italijos Respublikai ir Nyderlandų Karalystei.
   
      Priimta Briuselyje 2012 m. vasario 15 d.
      
         
            Komisijos vardu
         
         John DALLI
         
            Komisijos narys
         
      
   
   
      (1)  OL L 155, 2009 6 18, p. 30.
   
      (2)  OL L 10, 2006 1 14, p. 16.
   
      (3)  OL L 55, 2005 3 1, p. 12.